O'zbekiston prezidenti vazifasini bajara olmasa, tizgin kimga o'tadi? 
O‘zbekiston prezidenti o‘z vakolatini ado qila olmagan taqdirda bu vazifani qonun bo‘yicha kim bajaradi degan savolni kun tartibiga chiqmoqda?
Bu holat O'zbekiston Konstitutsiyaning 96-moddasida qayd etilgan. Bu moddaga ko'ra “O'zbekiston Respublikasining amaldagi Prezidenti o'z vazifalarini bajara olmaydigan holatlarda uning vazifa va vakolatlari vaqtincha O'zbekiston Respublikasi Oliy Majlisi Senati Raisining zimmasiga yuklatiladi”. Konstitutsiya talabiga ko'ra, o'shandan keyin “uch oy muddat ichida, “O'zbekiston Respublikasi Prezidenti saylovi to'g'risida”gi qonunga to'liq muvofiq holda mamlakat Prezidenti saylovi” o'tkazilishi lozim. Konstitutsiyaning 96-moddasi 2011-yil 18-aprelda o'zgartirilgan. "Dastlabki tahrirda bu modda quyidagicha belgilangan edi: “O'zbekiston respublikasining prezidenti betobligi sababli o'z vazifasini bajara olmasligi O'zbekiston respublikasi Oliy majlisining palatalari qo'shma qaroriga ko'ra tuzilgan davlat tibbiy komissiyasi xulosasi bilan tasdiqlangan taqdirda 10 kun muddat ichida palatalarning qo'shma favqulodda yig'ilishida deputatlar, senatorlar orasidan uch oygacha bo'lgan muddatga O'zbekiston respublikasi prezidenti vazifasini vaqtincha bajaruvchisi saylanadi. Bu holda uch oy muddat ichida O'zbekiston respublikasi prezidentining umumxalq saylovi o'tkazilishi shart.” 2011-yilgi o'zgarish kiritilgan konstitutsiyaning 96-moddasiga ko'ra ̧ O'zbekiston rahbarligi shu kunlarda senat raisi zimmasiga o'tishi lozim. Nig'matilla Yo'ldoshev 2015-yilda Senat raisi etib saylangan. O'zbekiston Senatidagi manbalarning aytishicha ̧ 29-avgust kuni Yo'ldoshev ishtirokida yig'ilish o'tkazilgan ammo bu yig'ilishda Yo'ldoshevning “Vaqtincha rahbar bo'lish masalasi kun tartibida bo'lmagan”. Adliya vazirligi saytida keltirilgan ma’lumotga ko'ra, Yo'ldoshev Nig'matilla To'lqinovich 1962-yil 5-noyabrda Toshkent shahrida tug'ilgan. Ma’lumoti oliy, huquqshunos. 1985-yilda Toshkent Davlat universitetining yuridik fakultetini tamomlagan. Mehnat faoliyatini 1986-yilda Toshkent viloyati Olmaliq shahar prokuraturasining katta tergovchisi stajyorligidan boshlagan. 1987-1991 yillarda Olmaliq shahar prokuraturasining katta tergovchisi, 1991-1993 yillarda Toshkent shahar Yunusobod tuman prokuraturasining tergovchisi, 1993-1994 yillarda Toshkent shahar prokuraturasining katta tergovchisi, 1994-1999 yillarda O'zbekiston Respublikasi Bosh prokuraturasi boshqarma prokurori, 1999-2000 yillarda Bosh prokuratura Bosh tergov boshqarmasining tashkiliy-uslubiy bo'limi boshlig'i, 2000-2003 yillarda O'zbekiston Respublikasi Bosh prokuraturasi Ichki xavfsizlikni ta’minlash inspeksiyasining boshlig'i, 2003-2006 yillarda O'zbekiston Respublikasi Prezidentining Huquqni muhofaza qiluvchi va nazorat idoralari faoliyatini muvofiqlashtirish bo'yicha Davlat maslahatchisi xizmatining yetakchi inspektori, 2006-2008 yillarda O'zbekiston Respublikasi Bosh prokuraturasi huzuridagi Soliq, valyutaga oid jinoyatlarga va jinoiy daromadlarni legallashtirishga qarshi kurashish departamenti boshlig'i, 2008-2011 yillarda O'zbekiston Respublikasi Bosh prokurorining o'rinbosari lavozimida faoliyat yuritgan. 2011-yilning yozida Yo'ldoshev Adliya vaziri etib tayinlandi. 2015-yil 20 yanvarda esa u prezident farmoni bilan senator bo'ldi. "Ozodlik" radiosi Pragada asoslangan multimedia axborot manbai. Asosiy maqsadi - axborot oqimi va inson huquqlari cheklangan jamiyatlarga, xususan Markaziy Osiyo mamlakatlariga, ishonchli informatsiya olib kirish.